
Rīgā 2023. gada 7. martā (prot. Nr. 13 7. §)
Pilsonības iegūšanas un zaudēšanas informācijas sistēmas noteikumi
Izdoti saskaņā ar Pilsonības likuma 26.1 pantu
· 1. Noteikumi nosaka Pilsonības iegūšanas un zaudēšanas informācijas sistēmā (turpmāk – sistēma) iekļaujamo ziņu apjomu, iekļaušanas un dzēšanas kārtību un glabāšanas termiņus, kā arī institūcijas, kurām piešķirama piekļuve informācijas sistēmā iekļautajām ziņām, un apjomu, kādā tā piešķirama.
· 2. Sistēma ir valsts informācijas sistēma, kurā iekļauj ziņas par personām, attiecībā uz kurām tiek lemts par Latvijas pilsonības iegūšanu vai zaudēšanu, kā arī uzkrāj informāciju par Latvijas pilsonības iegūšanas vai zaudēšanas procesa norisi.
· 3. Sistēmas pārzinis ir Pilsonības un migrācijas lietu pārvalde (turpmāk – pārvalde).
· 4. Sistēmā ziņas iekļauj un aktualizē pārvalde.
· 5. Pilsonības iegūšanas vai zaudēšanas procesā iesaistītās kompetentās institūcijas normatīvajos aktos noteiktajā kārtībā iekļauj sistēmā informāciju atbilstoši to kompetencei.
· 6. Sistēmā iekļauj un apstrādā:
· 6.1. šādas ziņas par personu, attiecībā uz kuru tiek lemts par Latvijas pilsonības iegūšanu vai zaudēšanu:
· 6.1.1. vārds (vārdi), uzvārds latviešu valodā, kā arī citas valodas personvārda oriģinālforma latīņalfabētiskajā transliterācijā, ja šo formu apliecina dokuments;
· 6.1.2. dzimums;
· 6.1.3. dzimšanas datums, valsts un vieta;
· 6.1.4. personas kods, ja tāds personai ir piešķirts Fizisko personu reģistrā;
· 6.1.5. valstiskā piederība un tās veids;
· 6.1.6. tautība, ja persona vēlas iegūt Latvijas pilsonību reģistrācijas kārtībā kā latvietis vai līvs vai naturalizācijas kārtībā;
· 6.1.7. izglītības pakāpe, ja persona vēlas iegūt Latvijas pilsonību naturalizācijas kārtībā;
· 6.1.8. uzturēšanās tiesības apliecinošs dokuments, kas izsniegts Latvijā, – izdošanas datums, veids, numurs un derīguma termiņš –, ja persona ir citas valsts pilsonis un vēlas iegūt Latvijas pilsonību naturalizācijas kārtībā;
· 6.1.9. deklarētā un papildu dzīvesvietas adrese, ja tāda ir, korespondences adrese, ja persona lūdz dokumentu paziņot uz citu adresi, un norādītā adrese, ja nav deklarētās dzīvesvietas;
· 6.1.10. elektroniskā pasta adrese un tālruņa numurs saziņai;
· 6.1.11. vecāks (vecāki) vai likumiskais pārstāvis, ja administratīvais process par Latvijas pilsonības iegūšanu uzsākts par bērnu. Par vecāku (vecākiem) vai likumisko pārstāvi norāda šo noteikumu 6.1.1. un 6.1.5. apakšpunktā minēto informāciju;
· 6.2. šādu informāciju par tās personas iesniegumu, attiecībā uz kuru tiek lemts par Latvijas pilsonības iegūšanu vai zaudēšanu:
· 6.2.1. veids;
· 6.2.2. reģistrācijas numurs un datums;
· 6.3. informāciju par apmaksāto valsts nodevas apmēru, ja par iesnieguma izskatīšanu maksājama valsts nodeva;
· 6.4. šādu informāciju par latviešu valodas prasmes un Latvijas Republikas Satversmes pamatnoteikumu, valsts himnas teksta, Latvijas vēstures un kultūras pamatu zināšanas pārbaudi, ja tāda personai atbilstoši normatīvajiem aktiem jākārto:
· 6.4.1. atvieglojumi vai atbrīvojumi;
· 6.4.2. pārbaudes datums un laiks;
· 6.4.3. rezultāts;
· 6.4.4.  veiktais videoieraksts un audioieraksts;
· 6.5. kompetentas institūcijas sniegto informāciju par personas atbilstību vai neatbilstību Pilsonības likuma nosacījumiem:
· 6.5.1. iestādes nosaukums;
· 6.5.2. datums;
· 6.5.3. informācijas saturs;
· 6.6. informāciju par Latvijas pilsonības garantēšanu un citas valsts pilsonības zaudēšanu, ja personai nepieciešams atteikties no esošās pilsonības;
· 6.7. šādu informāciju par solījuma došanu par uzticību Latvijas Republikai, ja persona Latvijas pilsonību iegūst naturalizācijas kārtībā:
· 6.7.1. datums;
· 6.7.2. vieta;
· 6.8. šādu informāciju par pieņemtajiem lēmumiem:
· 6.8.1. pieņēmēja iestāde;
· 6.8.2. būtība, pieņemšanas datums un numurs;
· 6.8.3. pamatojošā tiesību norma;
· 6.9. dienesta atzīmes.
· 7. Ja administratīvā procesa gaitā par Latvijas pilsonības iegūšanu vai zaudēšanu kļūst zināma šo noteikumu 6. punktā minētā informācija, kas nav iekļauta sistēmā, pārvalde vienas darbdienas laikā aktualizē sistēmā iekļauto informāciju.
· 8. Tiesības piekļūt informācijai piešķir un anulē pārvaldes priekšnieks vai viņa pilnvarota amatpersona, pamatojoties uz institūcijas vadītāja pieprasījumu.
· 9. Sistēmā iekļautās ziņas, tai skaitā izmaiņas sākotnēji iekļautajās ziņās, glabā 10 gadus pēc dienas, kad noslēdzies administratīvais process par Latvijas pilsonību. Videoierakstus un audioierakstus glabā ne ilgāk kā divus gadus no dienas, kad noslēdzies administratīvais process par Latvijas pilsonību. Pēc minētā termiņa datus no sistēmas dzēš.
· 10. Noteikumi stājas spēkā 2023. gada 1. aprīlī.

